पिप्पल ने पूछा- ब्रह्मन्! वह सारस कौन था? सुकर्मा ने कहा- भगवन्! सारस के रूप में स्वयं पितामह ब्रह्माजी थे। उन्होंने ही आपको मेरे पास भेजा है। पिप्पल ने सुकर्मा से कहा- सारस ने बताया था कि देवता आदि सारा जगत तुम्हारे अधीन है। इस बात को देखने की मेरी उत्कण्ठा है। तुम अपनी शक्ति दिखाओ। अब सुकर्मा ने पिप्पल को विश्वास दिलाने के लिये देवताओं का स्मरण किया। स्मरण करते ही देवताओं से सारा आकाश भर गया। देवताओं ने कहा- सुकर्मा! तुमने हमें क्यों याद किया है? सुकर्मा ने कहा- मेरे महान अतिथि विद्याधर पिप्पल इस बात का प्रमाण चाहते हैं कि सम्पूर्ण विश्व मेरे वश में कैसे है? इन अतिथि के सत्कार के लिये ही मैंने आप लोगों का आवाहन किया है। अब आप लोग अपने-अपने धाम पधारें। देवताओं ने कहा- सुकर्मा! हमारा दर्शन व्यर्थ नहीं जाता। अतः तुम अपनी इच्छा के अनुसार कोई वरदान माँगो।